Charte-loi de Chièvres
1194.

Texte 

Page1

[1] Sacent chil ki sunt present et chil ki a venir sunt ke mesire Nichole de

Rumegni et mesire Rasse de Gavre le vile et le sart de Cirve ont

mize a assize a LXXXXII l. de blans deniers, par tel condisiun ke a leur se[rs]

et a leur ancheles ne retienent se le parçon non a la mort, et as

borjois, afforains et a cels de chiesedé le meleur catel a la mort,

et le sanc et les burines et les altres forfais. [2] Se nul hom fiert altre

de arme molue, par LX sol. Le doit amender ; de cels LX sol. Ont li

segnor XXXVI sol. Et cil cui on fiert XVIII sol. Et li provos qui les porchace

VI sol. ; se il muert ne affole, a le paiz del païs. [3] AI sanc qui n’est fait

de arme molue ne puent prendre ke XXX sol. Si en on li segnor XVIII

sol. Et cil a cui li sans est faiz IX et li provos III. [4] De l’orbe colp, XV sol. ; de

ço on li segnor IX sol. Et Cil cui on fiert IIII et li prevos Il. [5] Del

desmentir, V sol. ; de ço on li segnor III sol. Et cil qui on desman II. [6] Sacent

bien li serf et les ancheles ke il ne se puent marier fors de le vile

sains congiet as segneurs, mais en le vile se puent il bien marier

sains congiet. [7] Et sacent bien li borjois qui a le loi de le vile sunt ke

il se puent bien marier sains congiet, u ke il vuelent, et se puent bien

le loi de le vile lassier, sauve leur issue, et li segneur les doivent

conduire sauvement fors de luer terre. [8] S’est en le paiz ke li eschevin et li

jureet par le consel les segneurs doivent metre provost por les droitures

warder ; et se il forfait vers le paiz de le vile, par les segneurs li eschevin

et li jureet l’en puent oster ; et se li provos mesfait vers les segneurs,

par les eschevins et les jureez li segneur l’en doivent oster et altre met[re].

[9] Sacent encore tot cil qui a le loi de le vile montente ke, se il font

sanc et il fierent autrui sains sanc ne il desmentent li uns l’autre, par II

homes de le paiz qui le loi ont juree leur puet on prover ; et se il i a homes

qui mainent dedens l’alu[et] de le vile qui n’aient le paiz juree, on leur doit

faire jurer et puis puent il porter tesmoing.[10] Et se aucuns se plaint

ke un li a sanc fait u ferut u desmentit, se n’en ait nul tesmoing,

il jurra sor sains ke il li a sanc fait u ferut u desmentit ; cil cui il

encolpe se puet escondire par jurer sur sains, lui settisme, entrepresure ;

et se il ne se puet escondire, il doit amender le forfait selonc le loi

de le vile. [11] Et sacent cil qui tienent les iretages ke, se il vont manoir

fors de le vile ne il y mainent, par le comun consel de le vile tallera on

lor iretage. [12] S’est en le loi de le vile ke, se hom afforains i vient

ki a borjois doive catel et il voit des borjois de le vile II u troiz, atenir

le puet sains batalle tant ke il soit devant le justice. [13] Et se aucuns est

 
Page2
 

atains de fause plainte, il le doit amender par IIII sol. et III d. ; de ço sunt

li II sol. as segneurs et li II a celui de cui il se plaint et li III d. le justice.

[14] S'est assiz en le loi de le vile ke dechi a XX sol. de blans et de mains

entre les borjois est clamé et respondu dechi a loi ; et a le loi faire

ait cascuns qui la parole wart. [15] Et s'est en le loi de le vile ke li segneur

ne poront prendre as sers por parçon leur armes ne as borjois por

mellor catel, ains doivent les armes remanoir a leur oirs et cil

kis ont nes puent vendre ne ewagier, se por poverté non et par tesmoing

d'eschevins et des jureez ; ne li segneur ne leur compaignon ne leur serjant

ces armes ne puent emprunter. [16] S'est encore en le loi de le vile ke, se

li segneur qui on le paiz de le vile juree mesprendoient vers le paiz de

le vile, dedens XL jors le doivent amender par les cavaliers qui juree l'ont

et par les consels les homes de le vile por lor sairement sauver. [17] S'est

devizé en le loi de le vile ke li eschevin et li juree et li home que il

volront apeler avuec aus ke il feront l'eswart par sairement ; et se

aucuns lor dist lait, par V sol. li convenra a amender sains relaiz as segnors.

[18] S'est en le loi ke li segneur doivent livrer les serjans por l'eswart

quere. [19] Et s’est assiz en le loi ke, s'aucuns hom afforains u borjois est

en ostel a home de le vile et il li doit de ce dete de son boire

et de son mangier et il ne li volt paier, li ostes en puet prendre wage

u atenir sains forfait et sains nule amendize tant que li justice i viegne

u il ait sen catel. [20] S'est assiz en le loi de le vile ke, se borjois u

hom afforains doit a home de le vile catel, u il l'a mis en pleges,

et il li a en covent a paier u a acuiter devant l'aiue de le vile, prendre

puet del sien cil cui i[l] [doi]t le catel u a mis en pleges, se il en a

l'aiue de le vile, sans forfait et sains amendize as segneurs. [21] S'est

encore en le loi ke les entreez et les issues des borjois remainent

as borjois por paier les LXXXXII lb. [22] Et s'est en le loi ke on ne

puet recollir borjois home qui vif avoir vendié, se il ne vient manoir

en le vile. [23] S'est en le loi de le vile ke li segneur les homes de

le paiz ne puet okisoner, se par le dit des eschevins non. [24] Sacent

tot li home de le paiz ke, se il mesfont vers les serjans as segneurs,

il ne l'amenderont mie par l'assize de le vile niais ensi soit a la volenté

les segneurs com ill astoit devant l'assize. [25] Et s'est en le

loi de le vile ke, se li segneur font de leur fils cavaliers u il

Page3

 
marient leur filles u il sont roiens de prizon de leur cors, demander

doivent aiue a le vile ; et se il demandent cose qui as borjois samble

estre fors raizon, par le consel des cavaliers qui le paiz ont juree et

les homes de le vile prendre le doivent. [26] S'est en le pais que,

se li provos somont les eschevins et les jureez por les besognes les

segneurs et de le vile, se il n'i vienent et il loyal soine ne puent

mostrer, par II sol. de blans le doivent amender ; si en sunt li XII as segneurs

et li XII al provost sens relais. [27] Tesmoins en est sire Ernols de Winti ,

sire Godefrois ses freres, sire Ostes d'Arbre, sire Frankes

d'Acherne, sire Amorris ses freres, sire Gosuins li maires, maistres

Bauduins de Huncegnies, frere Wenemers, maistres Gommers, maistre Wit,

Ernols li clers, Nicholes li clers, li eschevin et li jureet.

Actum anno ab incarnatione Domini M°. C°. LXXXX.IIII°.

[Dessin d'un sceau rond, au cavalier; légende: SIGILLVM RAZONIS DE GÀVERA].

 

[A la gauche du dessin :]

 

Iceluy seel de Rasse de Gavre

a cheval ainsy pourtraict comme

il se monstre au papier est

trouvé concordant et semblable

a celuy de la susdite lettre en

parchemin, collationnes par les gens de loy

de Chierves, pendu a une queue

de soye vermeille, aupres duquel

y estoit aussy le seel du seigneur de

Rumegny.

Moy, greffyer, aussy

present a icelles

collations, RAGHET.

 

[Et plus bas :]

 

Ceste copie a esté collationnee [a l'] original en parchemin saine et entiere d'escripture

et de seau, estant au ferme des eschevins de la franche ville et sart de

Chierves, et trouvee concordante de motz a aultres par nous, les dis eschevins

de Chierves soubsignés, le XVIIIe jour d'octobre XVe quattre vingtz et syx, tesmoing

de GAVRE, 1586 ; QUESNOIT ; N. TAMPERE, 1586 ; J. CABOTEAU.

Documents historiques